**Záznam**

**zo 4. rokovania**

**Pracovnej skupiny pre prípravu Akčného plánu transformácie regiónu horná Nitra**

Dňa: 22. júna 2018

Miesto: úrad Trenčianskeho samosprávneho kraja

Prítomní: podľa prezenčnej listiny

Program:

1. Privítanie/Úvod
2. Návrh metodiky a štruktúry Akčného plánu transformácie regiónu horná Nitra
3. Informácia o zhodnotení predložených projektových zámerov prostredníctvom RO a ich posúdenia z pohľadu rýchlej možnosti implementácie v zmysle záverov 3.zasadnutia
4. Informácia o možnostiach financovania aktivít akčného plánu transformácie regiónu horná Nitra prostredníctvom priamo riadených nástrojov podpory EÚ
5. Aktualizovaná informácia o možnostiach príspevku OPII k rozvoju dopravnej infraštruktúry regiónu horná Nitra a potenciálnych projektov na podporu v regióne v období 2021 – 2027
6. Informácia o projekte technickej asistencie EK SRSS
7. Diskusia
8. Záver

Na úvod 4. rokovania Pracovnej skupiny pre prípravu Akčného plánu transformácie regiónu horná Nitra (ďalej len „PS“) prítomných privítal podpredseda PS a predseda TSK Jaroslav Baška (JB). Pripomenul, že Akčný plán (AP) by mal byť vypracovaný do konca roka 2018, príp. začiatkom budúceho roka. Poďakoval šéfom operačných programov (OP) za ich ústretovosť, najmä MDV SR, spomenul technickú asistenciu zo strany EK a zdôraznil, že PS je od toho, aby pomohla regiónu horná Nitra. Následne odovzdal slovo predsedkyni PS a GR sekcie CKO Denise Žilákovej (DŽ).

DŽ poďakovala a vyzdvihla PS z hľadiska jej transparentnosti a participatívnosti. Pripomenula projekt TA EK SRSS, vďaka ktorému EK poskytne PS nezávislých expertov, ktorí budú nápomocní pri vypracovaní AP. Experti by mali prísť v auguste. Ďalej spomenula, že sa v Bruseli stretla s riaditeľmi komunitárnych programov, ktoré sa vyhlasujú aj schvaľujú priamo na EK. Komunikovala s nimi ohľadne regiónu horná Nitra a taktiež by radi navštívili tento región. Komunikovala s DG Regio aj ohľadne štruktúry AP a prvý draft kľúčovej časti AP by mal byť hotový v septembri. Ako vstup bude slúžiť JRC štúdia a jednotlivé podklady z regiónu. Spomenula zasadnutie v Bruseli, ktoré sa bude konať v dňoch 12.-13.júla k iniciatíve EK pre uhoľné regióny, na ktorom jednotlivé krajiny odprezentujú stav príprav transformácie.

Následne odovzdala slovo Ladislavovi Šimkovi (LŠ), riaditeľovi odboru OPP, ÚPPVII, aby predniesol prvú prezentáciu - Návrh metodiky a štruktúry Akčného plánu transformácie regiónu Horná Nitra.

LŠ zdôraznil jednotlivé úlohy pre zabezpečenie úspechu AP, pričom najdôležitejšou je reálne partnerstvo všetkých kľúčových aktérov, vymenoval jednotlivé body metodiky pre AP a predostrel návrh štruktúry AP, ktorý spočíva vo východiskách pre AP, procese a riadenia prípravy AP, analýze regionálnych špecifík, analýze ekonomického, inovatívneho a vedeckého potenciálu regiónu, analýze kapacít ľudských zdrojov a výstupov EDP (proces podnikateľského objavovania) procesu v regióne, pričom prvý draft by bol prezentovaný v septembri. Ďalšou časťou sú priority AP, ktoré vychádzali z návrhov regionálnych aktérov: tvorba udržateľných pracovných miest, dostupnosť, rozvoj a stabilizácia kvalifikovanej pracovnej sily, sanácia environmentálnych záťaží a zdravotných dopadov ťažby a súvisiacich činností, stratégia financovania priorít AP, návrh postupu implementácie AP, návrh monitoringu a hodnotenia implementácie, zoznam zainteresovaných na príprave AP.

Ďalej zhrnul časový plán ďalších prác na AP (uvedené v záveroch tohto záznamu).

DŽ poďakovala a uviedla názov ďalšej prezentácie, a to Informácia o zhodnotení predložených projektových zámerov – ide o projektové zámery, ktoré boli predložené jednotlivými regionálnymi aktérmi hornej Nitry a relevantné riadiace orgány k nim identifikovali, ktoré projekty sú financovateľné zo súčasného programového obdobia z hľadiska rýchlej použiteľnosti. Prezentáciu predniesol LŠ.

ĽŠ uviedol, že bolo zaslaných 81 projektov, okrem nadregionálnej dopravnej infraštruktúry, v celkovej alokácii 1.162.273.765 EUR. K projektom sa vyjadril OP Kvalita životného prostredia, OP Integrovaná infraštruktúra, OP Ľudské zdroje a Integrovaný regionálny operačný program. ĽŠ zdôraznil, že zo všetkých projektov je len minimálne pripravených na okamžitú implementáciu, pričom najviac komplikácií je s oprávnenosťou aktivít projektov vo väzbách na investičnú stratégiu operačných programov a v nízkej koncentrácii na reálnu transformáciu ekonomických aktivít regiónu. Napr. z OP KŽP by mohli byť podporené podľa stanoviska RO len asi 4 projekty, z OP II dva, pričom však žiadateľom je súkromná osoba, z OP ĽZ približne 10 projektov a z IROP sú to tri projekty týkajúce sa rekonštrukcie ciest.

Katarína Macháčková (KM, primátorka Prievidza) mala otázku, či tie projekty, ktoré odzneli v prezentácii, že by mohli byť podporené, aj budú podporené a či sa budú posúvať ako prvé.

ĽŠ zdôraznil, že nehovoríme o priorizácii projektov z prezentácie, pri projektovom zámere možno len povedať, že môže byť podporený. Projekty ešte len budú posudzované prostredníctvom výberového a hodnotiaceho procesu EŠIF v súlade s EK a SK legislatívnym rámcom. Toto bola len predbežná informácia, asi v akom stave sú projekty.

Alojz Vlčko (AV, Prievidza) komentoval, že vo februári bol daný prísľub desiatich projektov, ktoré začiatkom júla pôjdu na pripomienkovanie, budú mať najväčšiu politickú prioritu, pôjdu teraz v lete projekty v nejakom inom režime, než tie ktoré sú v zásobníku v AP?

ĽŠ - v prezentácii bol určený jasný postup metodiky a štruktúry pre prípravu AP a väčšina projektov nie je v stave pripravenosti.

AV - závery so stretnutia predostreli ľuďom v regióne, tak čo teraz im majú povedať.

JB - tieto stretnutia sa robia práve preto, aby sa získalo čo najviac peňazí z EŠIF, projekty boli predložené a RO určili, ktoré je možné financovať a ktoré nie.

AV - nie je jasné, ktoré to sú z prezentácie.

JB - nikto tomu nebráni, aby sa projekty podali, ale nie je možné meniť súčasné OP, projekty sa mali dať také, ktoré vyhovujú súčasným OP.

Roman Kuchár (RK, riaditeľ Stengl Consulting) treba si povedať na rovinu, že také projekty, aké prezentovali napr. vo februári v Bruseli iné krajiny nemáme, s AP sa mešká, nie je žiadny regionálny konsenzus a zhoda aké a koľko to bude projektov. Ak by boli z tých 81 projektov nejaké významné pre hornú Nitru, tak by malo aj zmysel urobiť revíziu OP alebo realokáciu, či novú výzvu, ale také projekty zatiaľ k dispozícii vo väčšom rozsahu nie sú.

KM - ktoré sú tých 10 projektov, s ktorými by sa malo ísť do Bruselu?

ĽŠ - zatiaľ nie je pripravený ani jeden strategický projekt, nie sú v takom stave, aby mohli byť v Bruseli prezentované.

JB - budeme schopní skôr v septembri vybrať nejaké projekty, aby mohli byť prezentované.

ĽŠ - napr. Česi na tomto pracujú viac ako dva roky, ešte len teraz revidujú OP, my sme začali riadne pracovať v tejto oblasti od apríla tohto roku a prezentované projekty mali minimálny príspevok k transformácii regiónu hornej Nitry, treba sa zamyslieť nad ekonomickou transformáciou.

KM - kým bolo vyhodnotené, že majú minimálny príspevok?

JB - relevantné OP zhodnotili projekty z hľadiska pripravenosti, financovateľnosti a je ich veľmi málo, ktoré je možné realizovať z príslušných OP.

Vojtech Čičmanec (VČ, predseda reg.združenia ZMOS HN) – jedna vec bola zozbieranie projektov, bolo vydané tlačivo pre projektový zámer, ľudia napísali, čo im prišlo vhodné bez toho že by rozumeli transformácii. Vytvorili združenie miest a obcí hornej Nitry a štyri pracovné skupiny, navrhli priority, ktoré sa premietli do návrhu priorít odprezentovaných ĽŠ. A je potrebné teraz na základe priorít vytvoriť rebríček projektových zámerov.

DŽ - sú to jedine veľké infraštruktúrne projekty, ktoré sú možné financovať (R2, R8, obchvat Prievidza) a podieľajú sa k transformácii regiónu. Ostatné projekty je potrebné analyzovať z pohľadu navrhnutých priorít AP, či prispievajú k transformácii hornej Nitry. EK do toho netlačí, stačí teraz prezentovať dopravné projekty a v septembri ostatné, ktoré sa týkajú environmentálneho a sociálneho aspektu. Na to prídu aj experti z EK, ktorí pomôžu vysvetliť ako projekty doplniť a prepracovať. Sme úplne prvá krajina, ktorá požiadala o expertov z EK. Nie je dôležitá rýchlosť, ale kvalita. Ľuďom v regióne je potrebné toto povedať.

KM - treba povedať, ktoré projekty majú šancu, aby sa na nich mohlo pracovať. Ľudia v regióne robili čo mohli, ale bez nejakej metodiky, ktorá by im bola poskytnutá sa nedalo veľa urobiť.

JB - všetky projekty sa verejne prerokujú, budú prítomní aj zástupcovia za riadiace orgány relevantných OP. Povie sa, ktoré sú financovateľné z EŠIF a na ostatné treba nájsť iné zdroje. Ešte môžu pribudnúť aj ďalšie projekty. Chýba však diskusia o baníkoch, o ich rekvalifikácii, sociálne záležitosti.

ĽŠ - v prezentácii sa jasne povedalo, že sa urobí v zmysle schválenej metodiky analýza, nastavia sa opatrenia pre priority, ktoré boli navrhnuté regionálnymi aktérmi a k tomu sa priradí zásobník projektov, projekty sa nezahadzujú a nič nebude uprednostnené.

DŽ predniesla ďalšiu prezentáciu - Informácia o možnostiach financovania aktivít akčného plánu transformácie regiónu horná Nitra prostredníctvom priamo riadených nástrojov podpory EÚ. Výzvy sa vyhlasujú aj sa hodnotia priamo v Bruseli. Slovensko sa veľmi málo zapája do týchto programov, treba to zmeniť. Vymenovala najdôležitejšie programy a aké sú momentálne aktuálne výzvy a pre aké opatrenia (napr. Horizont 2020, CEF -Informačné technológie, CEF -Energetika, Program LIFE, Program pre konkurencieschopnosť malých a stredných podnikov COSME, Erasmus+, Program zamestnanosti a sociálnej inovácie, Európsky fond na prispôsobenie sa globalizácii). Jednotliví riaditelia uvedených programov sú ochotní prísť na Slovensko a porozprávať sa o možnostiach čerpania pre transformáciu regiónu hornej Nitry.

JB - takže projekty, ktoré nebude možné financovať z EŠIF, treba sa na ne pozrieť z pohľadu týchto priamo riadených programov.

AV - je potrebné sadnúť si s ľuďmi v regióne a poskytnúť im poradenstvo o tom, čo tu odznelo.

RK je potrebné, aby bol celoregionálny konsenzus, že čo chceme mať v regióne, kam región chce smerovať a na to má byť AP a jeho stratégia.

ĽŠ - to je základný problém, že nie je stratégia a tú je potrebné urobiť.

DŽ - bude poskytnutá podpora z ÚPPVII, t.j. vyčlenia sa nejakí zamestnanci, maximálne asi traja.

JB - verejné prerokovanie by bolo dobré dať už v júli, napr. podľa štyroch pracovných skupín.

BS - má návrh pomôcť hornej Nitre pripravovať projekty. Mal otázku, kedy bude známy návrh vízie hornej Nitry?

JB - v septembri, prípadne na jeseň.

VČ - je rozumnejšie nechať verejný híring na september, budú dovolenky a nemá to význam naháňať.

ĽŠ - je potrebné do stredy budúceho týždňa, t.j. 27.6.2018 poslali návrh ľudí, ktorí budú k dispozícii pre expertov z EK

DŽ - chceme písať stratégiu spolu s regiónom a potrebujeme vstupy z regiónu, ľudia nemusia vedieť po anglicky, je potrebné ich nahlásiť do konca júna, pre každú oblasť aspoň jeden.

DŽ dala hlasovať, či prítomní súhlasia s navrhovanou metodikou a štruktúrou AP a jeho prioritami, výsledok bude návrh stratégie AP. Bolo to odsúhlasené. Dohodlo sa, že verejný híring bude v septembri 2018.

Ďalším bodom programu bola prezentácia GR Juraja Méryho, MDV SR - Aktualizovaná informácia o možnostiach príspevku OPII k rozvoju dopravnej infraštruktúry regiónu horná Nitra a potenciálnych projektov na podporu v regióne v období 2021 – 2027 – ktorá bola prezentovaná už na treťom zasadnutí PS. Prezentoval jednotlivé projekty hneď pripravené na podporu z OP II, plánované na podporu a potenciálne projekty v budúcnosti.

Následne prebiehala veľká diskusia k cestám, štúdiám realizovateľnosti, možnostiam financovania a pod.

DŽ zdôraznila, že AP bude schválený vládou, takže čo v ňom bude, to vláda odsúhlasí.

Eurofondy budú aj po roku 2020.

Následne ĽŠ informoval prítomných o poskytnutí TA zo strany EK. Od marca t.r. sa intenzívne spolupracuje s SRSS, na projekt je vyčlenených 350 tis. eur na niekoľko hlavných úloh a to na expertov, študijné cesty, environmentálne dopady, štátnu pomoc. Prebieha komunikácia s MH SR, ktorý je žiadateľom projektu. Bude potrebné dodať relevantné dokumenty, ktoré budú k dispozícii pre expertov, čiže asi v polovici augusta. Mesto Trenčín a Prievidza ponúkli priestory pre expertov. Experti budú komunikovať najmä s ľuďmi, ktorých región vyčlení a s relevantnými riadiacimi orgánmi.

Ilčíková – kto zaplatí týchto vyčlenených ľudí?

ĽŠ - bude to ešte dodatočne riešené.

AV - bolo by vhodné, aby aj poslanci boli zapojení do transformácie, aby im boli poskytnuté informácie, že sa niečo také deje.

Jozef Škrobák (šéf odborového zväzu baníctva a geológie) - je potrebné zdôrazňovať filozofiu, čo sa vlastne ide robiť, uviedol príklad z Francúzska, kde takýto proces trval 30 rokov, ide o to, aby ľudia boli spokojní a región postupoval dopredu a ešte je tu dôležitá otázka sociálnych dopadov.

DŽ - práve preto bude existovať stratégia, ktorá bude hovoriť o potrebách regiónu a absolútna priorita bude baníctvo, rekvalifikácia baníkov a aj environmentálne hľadisko – prvý draft v septembri.

BS - ešte je potrebné zobrať do úvahy možnosť pre hornú Nitru v kontexte prechodu na digitálnu ekonomiku, sociálny dialóg je veľmi dôležitý, treba komunikovať s baníkmi, kde sa oni vidia po transformácii.

DŽ zhrnula jednotlivé termíny postupu prác (uvedené v závere).

Stanislav Voskár – je možné dožiadať za člena tejto PS aj zástupcu PPA alebo PRV?

DŽ - môžeme osloviť p.ministerku a dožiadať zástupcu.

J. Červenka – kto sa zúčastní a čo sa bude hovoriť dňa 12. a 13. júla na stretnutí v Bruseli k uhoľnej platforme?

ĽŠ - EK neočakáva od Slovenska nejaké prezentácie, zamerané to bude na Španielsko, Nemecko a Čechy.

DŽ - zúčastní sa DŽ, ĽŠ a pani Lamačková ako zástupca za TSK a odprezentuje sa len to, čo zaznelo na tomto stretnutí, žiadne projekty

Závery:

* Do konca júna 2018 zástupcovia regiónu hornej Nitry identifikujú osoby, ktoré budú k dispozícii expertom poskytnutých EK, nie je potrebné, aby ovládali anglický jazyk
* Pracovnou skupinou bola jednohlasne schválená metodika a štruktúra AP pre transformáciu hornej Nitry
* Expertom pripraviť podmienky pre prácu v Trenčíne a Prievidzi
* Do konca septembra 2018 pripraviť draft Akčného plánu, bude zaslaný na pripomienkovanie
* V septembri/októbri 2018 budú v regióne odprezentované projekty = verejný híring, vrátane draftu AP a budú predstavení aj experti z EK
* Do augusta 2018 pripraviť a poskytnúť expertom zásadné relevantné dokumenty pre výkon ich práce

Dňa 26.6.2018

Zapísal sekretariát PS:

Odsúhlasil:

L.Šimko

Schválila:

D. Žiláková